ننګرهار کې پر یو ودانیز شرکت برید کې ۱۶تنه وژل شوي
د ننګرهار ولایت جلال اباد ښار کې نن سهار درې بجې هوايي ‌‌‌‌‌‌ډګر ته مخامخ پر یو ساختماني شرکت وسله وال برید پیل شوی چې لا هم روان دی.
د ننګرهار والي ویاند عطءالله خوګیاني د چهارشنبې په ورځ د «کب پر ۱۵مه» امریکا غږ ته وویل چې تېره شپه شااوخوا دوې بجې یو شمېر وسله والو د بهسودو ولسوالۍ په مربوطاتو کې د «E.B. E» په نوم پر یو داخلي ساختماني شرکت برید وکړ. نوموړي زیاته کړه چې لوموړی دوو تنو ځانمرګي بریدونه کړي او پاتې درې نور حمله کوونکي تر نهه ساعته نښتې وروسته د افغان ځواکونو لخوا وژل شوي دي. خوګیانی وايي، چې په دغه برید کې د یاد ساختماني شرکت ۱۶ تنه کارکونکي وژل شوي او ۹ نور ټپیان شوي چې د دوو تنو روغتیايي حالت نازک دی. نوموړي زیاته کړه چې د پېښې په ځای کې د افغان ځواکونو لخوا چاڼیز عملیات روان دي. د ننګرهار د والي ویاند همدارنګه زیاتوي چې د پېښې له ځایه دوه ځانمرګي‌ واسکټونه، یو موټر بم او یو شمېر لاسي بمونه د افغان ځواکونو لخوا له منځه وړل شوي دي. دغې ساختماني ودانۍ ته څېرمه د بهرنیو ځواکونو مرکز او هوايي ‌‌‌‌‌‌ډګر پروت دی. یوې حکومتي سرچینې امریکا غږ ته وویل چې دغه ساختماني شرکت هوايي ‌‌‌‌‌‌ډګر کې بهرنیو ځواکونو ته ودانۍ جوړولې. تر دامهاله د دغه برید مسؤلیت کومې وسله والې ډلې په غاړه نه دی اخیستی. دا برید پر داسې مهال کېږي چې ولسمشر محمد اشرف غني‌ د ننګرهار ګاونډي ولایت کونړ ته تللی دی.